Gasvryheidsbedryf sal weer vertroue moet inboesem - Solidariteit Wêreld LoopbaanSolidariteit Wêreld Loopbaan
Tuis › Artikels › Gasvryheidsbedryf sal weer vertroue moet inboesem
Die nasionale afsonderingstydperk weens die Covid-19-pandemie het veral die gasvryheidsbedryf hard geslaan.
Hotelle, gastehuise en restaurante het eers onlangs die groen lig gekry om weer hul deure te heropen.
Lee Zama, uitvoerende hoof van Fedhasa, die verteenwoordigende liggaam van die gasvryheidsbedryf, het gesê die Covid-19-pandemie het verwoesting in die gasvryheidsbedryf veroorsaak, met honderde besighede en werkgeleenthede wat vir ewig verlore gegaan het.
"Terwyl die bedryf stadig onder streng higiëne- en sosialedistansiëringsprotokolle begin heropen, is daar die hoop dat sommige ondernemings sal kan oorleef. Wat hierdie ondernemings dringend nodig het, is kontant om salarisse en vaste koste te betaal, anders sal meer ondernemings gedwing word om te sluit en meer poste verlore gaan."
Volgens Robyn Christie, 'n konsultant in die gasvryheidsbedryf, sal streng mededinging en nuwe sosiale norme waarskynlik 'n groot invloed op die gasvryheidsbedryf hê.
"Die talle gasvryheidsondernemings wat tot dusver die algeheleafsondering-tydperk oorleef het, sal nou na hul bedryfsmodelle moet kyk om seker te maak dat hul ondernemings volhoubaar bly met die nuwe vereistes vir die voorkoming van Covid-19."
Christie wys daarop dat talle gasvryheidsondernemings reeds groot inisiatief aan die dag gelê het om te verseker daar word voldoen aan die afsonderingsregulasies, sosiale distansiëring ingesluit. Ondernemings kan dit dalk aanvanklik moeilik vind om aan al die nuwe vereistes te voldoen maar hy meen die bedryf het sterk toewyding getoon rakende die nodige veranderinge om hul dienste so veilig as moontlik te maak vir alle betrokkenes.
"Dit gaan egter nie net oor die nakoming van die vereistes van die regering nie, dit gaan ook daaroor om weer die vertroue van die publiek te kry. Kliënte gaan met hul terugkeer groot belangstelling toon in die voorsorgmaatreëls wat werkgewers instel om hul personeellede en kliënte te beskerm.
"In die gasvryheidsbedryf is dit ons roeping om wonderlike ervarings vir ons kliënte te skep. Met die publikasie van die nuwe reëls sal ondernemings hul diens aanpas om dit so aantreklik moontlik te maak vir kliënte, en ek voorsien dat dit ongelooflike nuwe idees die lig sal laat sien om gasvryheid nie net veiliger nie, maar aanlokliker as ooit te maak."
Kenners is dit eens dat die belangrikste veranderinge in die gasvryheidsbedryf met higiënepraktyke verband sal hou. Gasvryheidsondernemings sal streng maatreëls moet instel ten einde kliënte en besoekers se veiligheid te alle tye te verseker.